पिताजी ऑटो ले आए थे, इसलिए हम सास-बहू की तकरार वहीं समाप्त हो गई. मांजी ने उस दिन के बाद अपना मुंह पूरी तरह सिल लिया था. घर की शांति के लिए नीरज ने भी चुप्पी साधना ही बेहतर समझा. पिताजी की तरह वे भी धीरे-धीरे आत्मकेन्द्रित रहने लगे. हर समय ऑफ़िस की फाइलों में लीन. सेवा निवृत्ति के बाद फाइलों का स्थान अख़बार और पत्र-पत्रिकाओं ने ले लिया. पिताजी का अब तक स्वर्गवास हो गया था. मांजी उम्र के अंतिम पड़ाव पर थीं. हर्ष युवा हो चला था तो मैं प्रौढ़ा. अब मैं मांजी की मन:स्थिति समझने लगी थी. बेटे पर अपना एकाधिकार छिन जाने का भय मुझे भी कुछ-कुछ सताने लगा था. मांजी के प्रति आक्रोश सहानुभूति में बदल चुका था. पर मैं उसे व्यक्त करने में हिचकिचाती रही. और फिर बेटे के प्रति स्नेह का सागर दिल में समेटे ही एक दिन मांजी भी इस लोक से विदा हो गईं.